Document ID: 32005D0703

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 6ης Οκτωβρίου 2005
για την τροποποίηση της απόφασης 2000/439/ΕΚ περί χρηματοδοτικής συνδρομής της Κοινότητας στις δαπάνες ορισμένων κρατών μελών για τη συλλογή δεδομένων και για τη χρηματοδότηση μελετών και πιλοτικών σχεδίων άσκησης της κοινής αλιευτικής πολιτικής
(2005/703/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Η απόφαση 2000/439/ΕΚ (2) προβλέπει ότι η Κοινότητα δύναται να χορηγεί χρηματοδοτική συνδρομή στις δαπάνες των κρατών μελών για τη συλλογή δεδομένων του αλιευτικού τομέα, εντός του κοινοτικού πλαισίου που ορίζεται στον κανονισμό (ΕΚ) αριθ. 1543/2000 (3) για την περίοδο από το 2002 έως και το 2006.
(2)
Η συλλογή και η διαχείριση δεδομένων το 2001 διοργανώθηκε μέσω προσκλήσεων για την υποβολή προτάσεων και προκήρυξης διαγωνισμών σύμφωνα με την απόφαση 2000/439/ΕΚ.
(3)
Σχετικά με τη χρηματοδοτική συνδρομή στις δαπάνες ορισμένων κρατών μελών στη διάρκεια της περιόδου 2002 έως 2006, η προετοιμασία των εθνικών προγραμμάτων και η αντίστοιχη απόφαση της Επιτροπής για τη συγχρηματοδότησή τους σχεδιάσθηκαν έτσι ώστε να λάβουν χώρα το έτος που προηγείται της εκτέλεσής τους. Συνεπώς, η περίοδος εφαρμογής που ορίζεται στο άρθρο 1 της απόφασης 2000/439/ΕΚ είναι από το 2000 έως το 2005.
(4)
Επειδή υποτιμήθηκε το μάκρος των αναγκαίων διοικητικών και δημοσιονομικών διαδικασιών, αποδείχθηκε αδύνατον να ακολουθηθεί η διαδικασία προετοιμασίας και λήψης αποφάσεων εντός τους έτους που προηγείται της εκτέλεσης των εθνικών προγραμμάτων. Αντίθετα, οι διοικητικές και δημοσιονομικές διαδικασίες τελικά έλαβαν χώρα εντός του ιδίου έτους με αυτό της εκτέλεσής τους. Συνεπώς, η οριζόμενη στο άρθρο 1 της αποφάσεως 2000/439/ΕΚ περίοδος αναφοράς θα πρέπει να τροποποιηθεί έτσι ώστε να καλύψει την περίοδο εκτέλεσης από το 2001 έως το 2006.
(5)
Το προβλεπόμενο στο άρθρο 1 της απόφασης 2000/439/ΕΚ ποσό δημοσιονομικής αναφοράς δεν αντανακλά πλέον τις αποδεδειγμένες πραγματικές ανάγκες των προηγουμένων ετών και τις επικαιροποιημένες εκτιμήσεις για τα επόμενα έτη. Περαιτέρω, δεν λαμβάνονται υπόψη οι ανάγκες των νέων κρατών μελών. Συνεπώς, το ποσό αναφοράς θα πρέπει να προσαρμοσθεί στις επικαιροποιημένες εκτιμήσεις.
(6)
Η απόφαση 2000/439/ΕΚ θα πρέπει συνεπώς να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2000/439/ΕΚ τροποποιείται ως εξής:
1)
Στο άρθρο 1 παράγραφος 2, η πρώτη πρόταση αντικαθίσταται από το ακόλουθο κείμενο:
«2. Το ποσό της δημοσιονομικής αναφοράς για την εκτέλεση των μέτρων, για τα οποία παρέχεται χρηματική συνδρομή κατά την περίοδο 2001 έως 2006, είναι 164,5 εκατ. ευρώ.».
2)
Στο άρθρο 4 παράγραφος 3 στοιχείο β) απαλείφονται οι λέξεις «για το επόμενο έτος».
Άρθρο 2
Η παρούσα απόφαση απευθύνεται στα κράτη μέλη.
Λουξεμβούργο, 6 Οκτωβρίου 2005.

Labels: 12
15
6